SL Uradni list Evropske unije C 278/12

Končno poročilo pooblaščenca za zaslišanje (1) v zadevi COMP/39.596 – British Airways/American Airlines/Iberia (BA/AA/IB)

2010/C 278/08

1. Ozadje

Zadeva se nanaša na podjetja British Airways Plc. („BA“), American Airlines Inc. („AA“) in Iberia Líneas Aéreas de España, S.A. („IB“), (v nadaljnjem besedilu: stranke).

Junija 2008 so stranke naznanile, da nameravajo ustanoviti skupno podjetje z delitvijo prihodkov, ki bo zajemalo vse njihove storitve zračnega prevoza potnikov na čezatlantskih progah. Sporazum predvideva razširjeno sodelovanje med strankami na teh progah, ki zajema oblikovanje cen, usklajevanje zmogljivosti in voznih redov letov ter delitev prihodkov. Komisija je 25. julija 2008 začela uradno preiskavo glede naznanjenega sodelovanja. Podjetje Virgin Atlantic je 30. januarja 2009 vložilo uradno pritožbo v tej zadevi.

Osnutek sklepa, predstavljenega Komisiji, se nanaša na pomisleke glede konkurence v skladu s členom 101 Pogodbe o delovanju EU, ki bi nastali zaradi sporazuma med podjetji BA, AA in IB.

2. Pisni postopek

Komisija je začela uradni postopek in na podlagi svoje preiskave 29. septembra 2009 sprejela obvestilo o nasprotovanju. Strankam je bil zagotovljen dostop do dokumentacije, pripravljena pa je bila tudi podatkovna soba, da bi si lahko ogledale vse ekonometrične podatke, ki so bili uporabljeni v obvestilu o nasprotovanju.

Vse stranke so prosile za podaljšanje roka za predložitev odgovorov na obvestilo o nasprotovanju. Te prošnje sem upošteval. Vse stranke so svoje odgovore predložile pravočasno, in sicer 9. decembra 2009.

V postopku sem sprejel štiri zainteresirane tretje osebe, ki so dobile nezaupno različico obvestila o nasprotovanju in ki jih je Komisija pozvala, da predložijo svoje pripombe.

Ker ni bilo zahtev, ni bilo ustnega zaslišanja.

Stranke se v svojih odgovorih niso strinjale s tem, da bi sporazum povzročil pomisleke glede konkurence, a so se pozneje začele dogovarjati s službami Komisije o možnih zavezah za odpravo pomislekov iz obvestila o nasprotovanju.

Komisija je 25. januarja 2010 začela neuradno tržno analizo prvih zavez, ki so jih predlagale stranke. Zahtevke za informacije je poslala 11 tretjim osebam, in sicer desetim drugim letalskim prevoznikom in koordinatorju slotov na letališču London Heathrow. Ponujene zaveze se nanašajo na šest preostalih zadevnih prog: London–Dallas, London–Boston, London–Miami, London–Chicago, London–New York in Madrid–Miami. Te zaveze vključujejo ukrepe glede slotov, in sicer v obliki zakupov štirih od teh prog, posebne dogovore o sorazmernosti (dogovori o „zapolnitvi“), dogovore o interliningu („združljivost prevoznin“) in programe zvestobe na vseh progah. Načrtovano je, da bodo predlagane zaveze veljale deset let.

Odzvali so se vsi naslovniki neuradne tržne analize, stranke pa so prejele nezaupne različice njihovih odgovorov. V skladu s prejetimi odgovori so podjetja BA, AA in IB 26. februarja 2010 ponudila spremenjene zaveze.

Komisija je 10. marca 2010 v skladu s členom 27(4) (2) v Uradnem listu Evropske unije objavila obvestilo s povzetkom pomislekov in spremenjenih zavez ter pozivom zainteresiranim tretjim osebam, da predložijo svoje pripombe v zvezi s tem obvestilom v enem mesecu od datuma objave obvestila. Prispelo je skupno pet odgovorov, večinoma od drugih letalskih prevoznikov in potovalnih združenj.

Komisija je stranke obvestila o rezultatih tržne analize, stranke pa so nato predložile dodatne zaveze.

V skladu s členom 7(1) Uredbe (ES) št. 773/2004 je Komisija 18. maja 2010 obvestila podjetje Virgin Atlantic, da je sprejela predhodno stališče, da v primeru, če bi zaveze, ki so jih ponudile stranke, postale zanje zavezujoče v skladu s členom 9 Uredbe (ES) št. 1/2003, interes Evropske unije ne bi bil dovolj velik za nadaljnjo preiskavo domnevnih kršitev. Virgin Atlantic je 15. junija 2010 predložil nadaljnje pripombe.

Stranke so 25. junija 2010 v prej ponujene zaveze vnesle še eno spremembo in jo predložile Komisiji.

Komisija ugotavlja, da je treba ob upoštevanju končnih zavez in brez poseganja v člen 9(2) postopek v tej zadevi končati.

Stranke so Komisiji predložile izjavo, da so vse dobile zadosten dostop do informacij, ki so jih potrebovale, da bi lahko predlagale zaveze za odpravo pomislekov Komisije.

Pooblaščenec za zaslišanje od strank ali tretjih oseb ni prejel nobenih dodatnih vprašanj ali predložitev v zvezi s to zadevo.

Ob upoštevanju navedenega in dejstva, da odločitev o zavrnitvi pritožbe še ni bila sprejeta, menim, da je bila pravica strank do zaslišanja v tej zadevi spoštovana.

Bruselj, 12 julij 2010 Michael ALBERS

(1) V skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001. str. 21).

(2) Vsi členi, navedeni v nadaljevanju, so iz Uredbe (ES) št. 1/2003.